ওড়িশায় বাঙালি নিগ্রহ! গর্জে উঠল তৃণমূল, এবার বিজেপি কী করবে?

ওয়েব ডেস্ক: ওড়িশায় (Odisha) ফুলগাছের চারা বিক্রি করতে গিয়ে নিছক বাংলা ভাষায় (Bengali) কথা বলার অপরাধে ‘বাংলাদেশি’ (Bangladeshi) তকমা দিয়ে হেনস্থার (Harassment) শিকার হয়েছেন পূর্ব বর্ধমানের পূর্বস্থলীর চার ফুলচাষি। ভিনরাজ্যে হেনস্থার শিকার হয়েছেন সাহাবুদ্দিন শেখ, বাপন শেখ, সাগর শেখ ও শাহজাহান শেখ নামের চারজন। ঘটনাটি ঘটেছে ওড়িশার খুরদা রোড এলাকায়। অভিযোগ উঠেছে, তাঁদের সরাসরি বাংলাদেশে পাঠিয়ে দেওয়ার হুমকিও দেওয়া হয়।

ঘটনার খবর ছড়িয়ে পড়তেই স্থানীয় তৃণমূল (TMC) বিধায়ক তপন চট্টোপাধ্যায় উদ্যোগ নেন। তাঁর হস্তক্ষেপেই অবশেষে চারজনকে মুক্ত করা হয় এবং নিরাপদে বাড়ি ফেরার ব্যবস্থা করা হয়। তবে এই ঘটনার প্রভাব তীব্র— এলাকার ফুলচাষিদের একাংশ জানিয়েছেন, এখন আর কেউ ওড়িশা যেতে চাইছেন না।

আরও পড়ুন: সাতসকালে কয়লা ব্যবসায়ীদের বাড়িতে ইডি-র হানা! এবার কী হবে?

এদিকে, বিষয়টি নিয়ে সরব হয়েছে সর্বভারতীয় তৃণমূল কংগ্রেস (AITC)। সোশ্যাল মিডিয়ায় তৃণমূল প্রশ্ন তুলেছে, ‘বিজেপির শাসনে বাংলা ভাষায় কথা বলা কি অপরাধ?’ দলের অভিযোগ, ওড়িশার বিজেপি সরকার নীরব থেকেছে, যা উদ্বেগজনক। তাঁদের বক্তব্য, খেটে-খাওয়া সাধারণ মানুষের ওপর এমন আক্রমণ চলতে দেওয়া যায় না; বাংলার মানুষ এর উপযুক্ত জবাব দেবে।

এদিকে হেনস্থার শিকার হওয়া পূর্বস্থলীর ফুলচাষিদের পরিবারের তরফে জানানো হয়েছে যে, প্রতি বছর ওড়িশার বাজারে ফুলের চারা বিক্রি করতে গেলে ভালো লাভ হয়। কিন্তু সাম্প্রতিক এই অপমানজনক আচরণের পর তাঁরা জীবনের নিরাপত্তা নিয়ে শঙ্কিত। তাঁদের কথায়, শুধু ভাষার ভিত্তিতে এমন সন্দেহ কিংবা আক্রমণ আগে কখনও দেখেননি।

দেখুন আরও খবর:

The post ওড়িশায় বাঙালি নিগ্রহ! গর্জে উঠল তৃণমূল, এবার বিজেপি কী করবে? first appeared on KolkataTV.

The post ওড়িশায় বাঙালি নিগ্রহ! গর্জে উঠল তৃণমূল, এবার বিজেপি কী করবে? appeared first on KolkataTV.